L-Ewwel Pitazz – Paragrafi 51-60 Meta jiena tkellimt dwar dan mal-Madre Superjura (Rose, u għidtilha) li Alla kien talab dan mingħandi, hija wieġbet li Ġesu' għandu jagħti xi sinjal sabiex aħna nkunu nistgħu nagħrfuh b'mod iktar ċar. Meta jien tlabt lill-Mulej Ġesu' għal sinjal bħala prova "li Inti verament Alla u Mulej tiegħi u li din it-talba ġejja mingħandek", jiena smajt din il-vuċi ġewwa fija: Jiena għad niċċara dan kollu lis-Superjura bil-grazzji li jiena nagħti permezz ta' din ix-xbieha. Meta ppruvajt naħrab minn dawn l-ispirazzjonijiet interni, Alla qalli li, fil-jum tal-ġudizzju Huwa għad jitlob mingħandi numru kbir ta' erwieħ. Darba, għajjiena mejta minħabba dawn id-diffikultajiet diversi li kien qiegħed ikolli minħabba dak li kien qalli Ġesu' u minħabba dak li Hu kien talabni nagħmel għall-pittura ta' din ix-xbieha, jien ddeċidejt li mmur għand Patri Andrasz qabel ma nagħmel il-voti perpetwi, u nitolbu jħollni mill-obbligu ta' dawn l-ispirazzjonijiet interni u mid-dmir li npitter din ix-xbieha. Wara li sema' l-qrara tiegħi, Patri Andrasz tani din it-tweġiba: "Jiena ma jien sejjer inħollok minn xejn, Sor; mhux sewwa li inti twarrab dawn l-ispirazzjonijiet interni, imma għandek assolutament – nerġa' ngħid, assolutament – titkellem dwarhom mal-konfessur tiegħek; inkella, inti sejra titfixkel minkejja l-grazzji kbar li inti qiegħda tirċievi mingħand Alla." "Għalissa inti qiegħda tiġi għandi sabiex tqerr, imma ifhimni sewwa, Sor, inti jeħtieġ li jkollok konfessur fiss; jiġifieri, direttur spiritwali." Din il-ħaġa nkwetatni mhux ftit. Kont ħsibt li kien ser jirnexxili neħles minn kollox, u ġara preċiż il-kuntrarju – kmand ċar u tond sabiex naqta' x-xewqat ta' Ġesu'. U issa, turment ieħor, minħabba li ma kelli l-ebda konfessur permanenti. Ukoll kieku kelli immur għand l-istess konfessur għal ċertu perjodu ta' żmien, ma stajtx niftaħ qalbi miegħu dwar dawn il-grazzji, u dan kien jikkawżali wġigħ li ma jistax jitfisser bil-kliem. Għalhekk tlabt lil Ġesu' biex jagħti dawn il-grazzji lil xi ħadd ieħor, għax jiena ma kontx naf kif nagħmel użu minnhom u kont qiegħda biss naħlihom. "Ġesu', ikollok ħniena minni, tafdalix f'idejja affarijiet hekk kbar, għax Inti qiegħed tara li jiena daqsxejn trab u ma ninqala' assolutament għalxejn." Imma t-tjubija ta' Ġesu' hija bla tarf; huwa kien wegħedni għajnuna li tidher hawn f'din id-dinja, u xi ftit ta' żmien wara jiena rċevejtha f'Vilnius, fil-persuna ta' Dun Sopocko. Jiena kont diġa' sirt nafu qabel ma mort Vilnius, permezz ta' dehra interna. Darba rajtu fil-kappella tagħna bejn l-altar u l-konfessinarju u f'daqqa waħda smajt vuċi ġewwa ruħi tgħidli, Din hija l-għajnuna li tidher għalik f'din id-dinja. Huwa jgħinek tagħmel ir-rieda Tiegħi fid-dinja. Darba, għajjiena b'dawn l-inċertezzi kollha, jiena tlabt lil Ġesu', "Ġesu', Inti Alla jew fantażma? Għax, is-Superjuri tiegħi qegħdin jgħidu li hawn kull xorta ta' illużjoni u fantażmi. Jekk Inti l-Mulej tiegħi, qiegħda nitolbok tberikni." Imbagħad Ġesu' għamel sinjal kbir tas-salib fuqi u jiena wkoll raddejt is-salib. Meta jiena tlabt maħfra lil Ġesu' għal din il-mistoqsija, Huwa wieġeb li ma kont ikkawżajtlu l-ebda dispjaċir b'din il-mistoqsija u qalli li l-fiduċja tiegħi kient għoġbitu ħafna. 1933. Parir Spirtwali mogħti lili minn Patri Andrasz, SJ. L-EWWEL: M'għandekx twarrab dawn l-ispirazzjonijiet interni imma għandek dejjem tgħid kollox lill-konfessur tiegħek. Jekk inti tinduna li dawn l-ispirazzjonijiet interni jirreferu għalik stess, jiġifieri, li huma għall-ġid ta' ruħek jew għall-ġid ta' erwieħ oħra, jiena nħeġġek sabiex inti ssegwihom; u m'għandekx twarrabhom, imma dejjem għandek taġixxi b'dan il-mod b'konsultazzjoni mal-konfessur tiegħek. IT-TIENI: Jekk dawn l-ispirazzjonijiet ma jaqblux mal-fidi jew mal-ispirtu tal-Knisja, għandek mill-ewwel twarrabhom għax ikunu ġejjin mill-ispirtu ħażin. IT-TIELET: Jekk dawn l-ispirazzjonijiet ma jirreferux għall-erwieħ, b'mod ġenerali, u lanqas b'mod speċifiku, għall-ġid tagħhom, m'għandekx teħodhom b'serjeta' żejda, u jkun aħjar ukoll li twarrabhom. Imma din id-deċiżjoni m'għandekx teħodha waħdek, la mod u lanqas ieħor, għax faċli tiżbalja minkejja dawn il-favuri kbar mingħand Alla. Umilta', umilta' u umilta' dejjem għax waħedna ma nistgħu nagħmlu xejn; kollox huwa sempliċiment grazzja ta' Alla. Inti qiegħda tgħidli li Alla jitlob fiduċja kbira mingħand l-erwieħ; mela, kun inti l-ewwel waħda li turi din l-fiduċja. U kelma waħda oħra – aċċetta dan kollu bis-serenita'. Il-kliem ta' wieħed mill-konfessuri: "Sor, Alla qiegħed iħejji ħafna grazzji speċjali għalik, imma pprova agħmel ħajtek ċara bħall-kristall quddiem il-Mulej, u tagħtix kas ta' dak li ħaddieħor jaħseb dwarek. Ħalli lil Alla jkun biżżejjed għalik; Huwa biss." Għall-aħħar tan-novizzjat tiegħi, konfessur (forsi kien Dun Theodore) qalli: "Għaddi ħajtek tagħmel il-ġid, sabiex jiena nkun nista' nikteb fuq il-paġni tagħha: Hija għaddiet ħajjitha tagħmel il-ġid. Jalla Alla jwettaq dan ġewwa fik." Darb'oħra konfessur qalli: "Ġib ruħek quddiem Alla bħall-armla tal-Evanġelju: għalkemm il-munita li hija waddbet fil-kaxxa ftit kienet tiswa, quddiem Alla kienet tiswa ħafna iktar mill-offerti kbar kollha ta' l-oħrajn." F'okkażjoni oħra t-twissija li rċevejt kienet din: "Ġib ruħek b'tali mod li dawk kollha li jiġu f'kuntatt miegħek iħossuhom ferħanin li jkunu ltaqgħu miegħek. Iżra' l-ferħ madwarek għax int rċevejt ħafna mingħand Alla; agħti, mela, lill-oħrajn bil-ġenerożita'. Huma għandhom jitilqu minn ħdejk bil-qalb tagħhom mimlija ferħ, ukoll jekk ikun irnexxielhom biss imissu l-keffa tal-libsa tiegħek. Żomm sewwa f'moħħok il-kliem li qiegħed ngħidlek bħalissa." Darb'oħra huwa tani din ir-rakkomandazzjoni: "Ħalli lil Alla jimbotta d-dgħajsa tiegħek 'il barra fl-ilma fond, lejn il-fond li ħadd ma jista' jkejlu tal-ħajja nterjuri." Hawn xi kelmiet minn konverżazzjoni li kelli mal-Madre Direttriċi (Mary Joseph) għall-aħħar tan-novizzjat tiegħi; "Sor, ħalli s-sempliċita' u l-umilta' jkunu l-karateristiċi ta' ruħek. Għix dejjem ta' tifla żgħira, dejjem bil-fiduċja, dejjem mimlija sempliċita' u umilta', kuntenta b'kollox, ferħana f'kull ċirkustanza. Hemm, fejn l-oħrajn jibżgħu, inti tibqa' għaddejja bil-kalma kollha, minħabba din is-sempliċita' u l-umilta'. Ftakar f'din il-ħaġa, Sor, għal ħajtek kollha: bħalma l-ilmijiet jinżlu minn fuq il-muntanji għal ġol-widien, hekk ukoll, il-grazzji ta' Alla jinżlu biss f'erwieħ umli." O Alla tiegħi, jiena qiegħda nifhem sewwa li Inti qiegħed titlob mingħandi din it-tfulija spiritwali , għax Inti qiegħed kontinwament titlobhieli permezz tar-rappreżentanti tiegħek. Fil-bidu tal-Ħajja reliġjuża tiegħi, it-tbatija u l-hemm kienu jbeżżgħuni u jaqtgħuli qalbi. Jiena għalhekk kont nitlob il-ħin kollu, u ngħid lil Ġesu' jsaħħaħni u jagħtini l-qawwa tal-Ispirtu Qaddis Tiegħu sabiex inkun nista' f'kollox nagħmel ir-rieda qaddisa Tiegħu, għax jiena minn dejjem kont nagħraf id-dgħjufija tiegħi. Jiena naf sewwa x'insarraf, għax, b'dan il-għan f'moħħu, Ġesu' fetaħli l-għajnejn ta' ruħi; jien abbiss ta' miżerja, u għalhekk jiena nifhem kull tajjeb li hemm ġewwa ruħi, hu x'inhu, jikkonsisti biss fil-grazzja qaddisa Tiegħu. L-għarfien tal-miżerja tiegħi stess jippermettili fl-istess ħin li nagħraf l-immensita' tal-ħniena Tiegħek. Fil-ħajja nterjuri tiegħi, b'għajn waħda jiena qiegħda nara l-abbiss tal-miżerja u x-xejn tiegħi, u bl-oħra nara l-abbiss tal-ħniena Tiegħek, O Alla. O Ġesu' tiegħi, inti l-ħajja ta' ħajti. Inti taf tajjeb li jiena ma nixtieq xejn iżjed ħlief il-glorja ta' Ismek u li l-erwieħ isiru jafu bit-tjubija tiegħek. Għaliex jaħarbu minnek l-erwieħ, Ġesu'? Jien dan ma nistax nifhmu. Kemm nixtieq li nkun nista' nqatta' l-qalb tiegħi f'biċċiet żgħar u hekk noffrilek, O Ġesu', kull biċċa qisha qalb sħiħa, sabiex inpatti xi ftit għall-qlub li ma jħobbukx! Jiena nħobbok, Ġesu', b'kull qatra ta'demmi, u bil-qalb kollha lesta nxerred demmi għalik sabiex nagħtik prova tas-sinċerita' ta' mħabbti. O Alla tiegħi, iktar ma nsir nafek inqas nista' nifhmek, imma dan il-fatt li ma nistax nifhem jippermettili nintebaħ kemm tassew inti kbir! U hija din l-impossibbilta' li ma nistax nifhmek li terġa' tqabbadli qalbi għalik, Mulejja. Minn dak il-waqt meta Inti ħallejtni niffissa l-ħarsa ta' ruħi fuqek, O Ġesu', jiena stajt ingawdi l-paċi u ma xtaqt xejn iżjed. Jiena sibt id-destin tiegħi f'dak il-waqt meta ruħi intilfet fik, l-għan waħdieni ta' mħabbti. Tbatijiet, hemm, umiljazzjonijiet, fallimenti, u suspetti li ltqajt magħhom, Ġesu', huma xrar li jżommu mkebbes in-nar ta' mħabbti għalik. Ix-xewqat tiegħi huma qawwija u ma nistax naqtagħhom. Nixtieq naħbi minnek il-fatt li qiegħda nbati. Ma rrid qatt nirċievi l-premju għall-isforzi tiegħi u għall-azzjonijiet tajbin tiegħi. Int Ġesu', il-premju waħdieni tiegħi fik innifsek; Int biżżejjed, Teżor ta'qalbi! Irrid naqsam b'sens ta' kompassjoni fit-tbatija tal-proxxmu tiegħi u naħbi t-tbatijieti tiegħi stess, mhux biss minnhom, imma minnek ukoll, Ġesu'. It-tbatija hija grazzja kbira; bit-tbatija r-ruħ issir bħas-Salvatur; fit-tbatija l-imħabba ssir safja bħall-kristall; iktar ma tkun kbira t-tbatija, iktar ssir safja l-imħabba. + Darba bil-lejl, soru li kienet mietet xahrejn qabel ġiet għandi. Kienet soru tal-ewwel kor. Meta rajtha kienet f'kundizzjoni terribli, imdawra kollha kemm hi bil-fjammi b'wiċċha sfigurat bl-uġigħ. Din il-ħaġa damet ftit ħin biss, u mbagħad għabet. Tkexkixa għaddiet minn ġo ruħi għax ma kontx naf jekk kinetx qiegħda tbati fil-purgatorju jew fl-infern. Madankollu jiena rdoppjajt it-talb tiegħi għaliha. Il-lejl ta' wara reġgħet ġiet, imma rajtha fi stat iktar terribli, imdawra bi fjammi aktar qawwija, u fuq wiċċha kienet tidher disperazzjoni sħiħa. Jiena stagħġibt x'ħin rajtha f'kundizzjoni agħar wara t-talb li kont offrejt għaliha u staqsejtha: 'Mela t-talb tiegħi ma għenekx?' Hija wieġbet li t-talb tiegħi ma kienx għenha u li xejn ma seta' jgħinha. Jiena għidtilha: 'U t-talb li l-kommunita' kollha offriet għalik, lanqas dak ma tak l-ebda għajnuna?' Hija wieġbet le u qalet li dan it-talb kien għen lil xi erwieħ oħrajn. Jiena weġibt: 'Jekk it-talb tiegħi mhux jgħinek, Sor, jekk jogħġbok terġax tiġi għandi.' Hija għabet minnufih. Minkejja, dan jien komplejt nitlob. Wara li kien għadda xi żmien reġgħet ġiet għandi bil-lejl, imma d-dehra tagħha kienet diġa' nbidlet. Issa ma kienx hemm iżjed fjammi bħalma kien hemm qabel, u wiċċha kien jiddi, għajnejha jleqqu bil-ferħ. Hija qaltli li jiena kelli mħabba vera għall-proxxmu tiegħi u li ħafna erwieħ oħrajn kienu ħadu l-ġid mit-talb tiegħi. Hija ħeġġitni biex qatt ma nieqaf nitlob għall-erwieħ tal-purgatorju, u żiedet tgħid li hi ma kellhiex iddum hemmhekk wisq iżjed. Kemm huma tal-għaġeb id-digrieti ta' Alla! 1933. Darba smajt dan il-kliem ġor-ruħ tiegħi: Agħmel novena għal pajjiżek. Din in-novena tkun tikkonsisti fir-reċita' tal-Litanija tal-Qaddisin. Itlob permess mingħand il-konfessur tiegħek. Fl-ewwel qrara li għamilt qlajt il-permess u bdejt in-novena dak inhar stess filgħaxija. Għall-aħħar tal-litanija rajt dija kbira u f'nofsha, Alla l-Missier. Bejn din id-dija u d-dinja rajt lil Ġesu', imsammar mas-Salib hekk li meta Alla ried iħares lejn id-dinja, kellu jħares minn ġol-pjagi ta' Ġesu'. U jiena fhimt li kien minħabba f'Ġesu' li Alla jbierek lid-dinja.
Djarju ta' Swor Fawstina – L-1 Pitazz (par.51-60)